साथै मैले तपाईं रुपन्देही तथा लुम्बिनी क्षेत्रका जनतालाई चुनाव प्रचारको क्रममा पनि के विश्वास दिलाएको थिएँ भने मैले जित्दा मात्र होइन हार्दा पनि यस लुम्बिनी क्षेत्रको एकीकृत र तीव्र विकासमार्फत नयाँ नेपाल निर्माणको सुरुवात गर्ने बचन दिएको थिएँ । अहिले पनि म त्यही प्रतिबद्धता व्यक्त गर्न चाहन्छु । खासगरी यस क्षेत्रमा मेरो उम्मेदवारीलाई लिएर अनेकखाले टिकाटिप्पणी गर्दै मेरो उपस्थितिलाई अनेक बहानामा अस्वीकार गर्नेसम्मका अलोकतान्त्रिक व्यवहारहरु प्रदर्शन भए, गरिए । तर, मेरो काम गर्ने शैली अनुसार म जुन काममा लाग्छु, निरन्तर त्यसैमा होमिन्छु । यसर्थ, अब यस क्षेत्रको राष्ट्रिय तथा अन्तर्राष्ट्रिय विकासका लागि म पूर्णतया कटिवद्ध भएर लाग्ने प्रतिबद्धता व्यक्त गर्न चाहन्छु ।
